b'\n_START_ARTICLE_\nPaulus\n_START_SECTION_\nPaulus kogukonna organiseerijana\n_START_PARAGRAPH_\nPaulus ja Barnabas asutasid s\xc3\xb5ltumatuid r\xc3\xbchmitusi lahus Jeruusalemma judaismist. Pauluse ja Barnabase nn "hellenistlik misjon" toimus peamiselt linnast linna liikudes. Linnad olid iseseisvad (vabariikliku p\xc3\xb5hiseadusega) ja allusid Roomale. Linnaelanikud k\xc3\xb5nelesid kreeka keelt (maal r\xc3\xa4\xc3\xa4giti kohalikke keeli). Rooma oli ennek\xc3\xb5ike linnatsivilisatsioon ja j\xc3\xb5ukus koondus linnadesse. R\xc3\xa4ndamine eeldas planeerimist, reisikulude maksmist ja majanduslikku iseseisvust. Kuna Barnabase kingitus Jeruusalemma kogudusele (Ap 4:36) v\xc3\xb5is olla v\xc3\xa4ga suur, pidid Paulus ja Barnabas olema j\xc3\xb5ukad, erinevalt Galileas r\xc3\xa4ndavatest kerjus- v\xc3\xb5i r\xc3\xa4ndprohvetitest, kes elatusid maaelanike annetustest.'